गुलशन आरा और गीता देवी को हरेंद्र प्रसाद की पत्नी स्वप्न दास गुप्ता ने गुरुवार को दिन में तीज का सामान लाने के लिए पैसा दिया. वे दोनों ले आयी और प्रतिदिन की तरह नौ बजे रात में वहां खाना बनाने के लिए गयी. लेकिन, बाहर के कमरे में कोई नहीं था. दोनों ने काफी आवाज लगायी, लेकिन अंदर से कोई जवाब नहीं मिला, तो फिर नीचे के किरायेदार को वे लोग बुला कर लायी. इसके बाद सभी ड्राइंग हॉल में गये, तो दोनों पति-पत्नी फर्श पर गिरे हुए थे. दोनों के सिर पर चोट थी और अचेत थे. स्वप्न दास गुप्ता की दोनों हाथों की चूड़ी फूटी हुई थी. इसके बाद हो-हल्ला हुआ और दोनों को बोरिंग रोड में उद्ययन अस्पताल ले जाया गया, जहां चिकित्सकों ने मृत घोषित कर दिया. इसके बाद एसएसपी मनु महाराज के साथ ही पुलिस के अन्य लोग वहां पहुंचे.